ОБЯСНИТЕЛЕН МЕМОРАНДУМ

През януари 2011 г. населението на Южен Судан гласува с огромно мнозинство в полза на своята независимост от Севера на страната в референдум за самоопределяне в съответствие с Всеобхватното мирно споразумение (ВМС) от 2005 г. Очаква се независимостта да бъде официално обявена на 9 юли 2011 г., когато изтича ВМС.

Европейският съюз и неговите държави-членки приветстваха резултата от референдума и очакват по-нататъшно развитие на тясно и дългосрочно сътрудничество с Южен Судан, като в същото време подкрепят безпроблемния и мирен преход към стабилен, демократичен и независим Южен Судан. За тази цел вече започна работата по съвместното планиране между ЕС и държавите-членки в тясно сътрудничество с местните органи и участници на място.

След независимостта Южен Судан ще бъде изправен пред многобройни хуманитарни и социално-икономически предизвикателства в контекста на намален държавен капацитет. Предвид обстоятелствата външната помощ ще бъде от решаващо значение за дълъг период от време, за да се помогне на Южен Судан да се пребори с крайната бедност, да укрепи местните общности и предостави на местното население първите предимства от мира. Въпреки че се очаква Южен Судан да стане страна по Споразумението от Котону, след това присъединяване ще бъде нужно време преди страната да получи пълен достъп до средствата по линия на Десетия Европейски фонд за развитие (ЕФР). Докато Южен Судан стане пълноправен член на Споразумението от Котону и на други многостранни рамки за финансиране, съществува риск от „финансов недостиг“ непосредствено след референдума, когато Южен Судан ще бъде в много нестабилна ситуация, при висок риск от разпадане на държавността.

Още през юли 2010 г. с Решение 2010/406/ЕС на Съвета от 12 юли 2010 г. бяха разпределени 150 млн. EUR от отменените средства от Деветия и предишни ЕФР, с цел да бъдат посрещнати нуждите на „най-уязвимата част от населението на Судан“. От тази сума 85 млн. са предназначени за Южен Судан. Тази сума обаче може да бъде счетена за недостатъчна, за да бъдат посрещнати огромните нужди за изграждане на държавните структури и капацитета, както и нуждите на населението на Южен Судан за развитие. Поради това се счита за необходимо да бъдат предоставени допълнителни средства, докато Южен Судан стане пълноправна страна по Споразумението от Котону.

Чрез приложеното решение Европейската комисия предлага да бъде разпределена допълнителна сума в размер на 200 млн. EUR от отменените средства от Деветия и предишни ЕФР в съответствие с процедурата, предвидена в член 1, параграф 4 от Вътрешното споразумение за Десетия ЕФР, с цел да се подпомогне изграждането на държавните структури и капацитета на Южен Судан и нуждите за развитие.

Следователно Комисията предлага Съветът да приеме приложеното решение за разпределяне на сума в размер на 200 млн. EUR от отменените средства от предишни ЕФР за Южен Судан. Решение за финансиране, съдържащо подробно планиране, ще бъде подготвено по-късно.

2011/0106 (NLE)

Предложение за

РЕШЕНИЕ НА СЪВЕТА

относно разпределението на отменените средства по проекти от Деветия и предишни Европейски фондове за развитие (ЕФР) за сътрудничество за развитие в Южен Судан

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 217 от него,

като взе предвид предложението на Европейската комисия,

като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по Многогодишната финансова рамка за периода 2008—2013 г. в съответствие със Споразумението за партньорство АКТБ–ЕО и относно разпределянето на финансова помощ за отвъдморските страни и територии, за които се прилага част четвърта от Договора за ЕО[1], и по-специално член 1, параграф 4 и член 6 от него,

като има предвид, че:

1. се очаква Южен Судан да обяви официално своята независимост от Севера на 9 юли 2011 г. в резултат на референдум за самоопределение, проведен в приложение на Всеобхватното мирно споразумение;

2. Във фазата след обявяване на независимостта новосъздадената държава Южен Судан ще трябва да се справи с многобройни хуманитарни и социално-икономически предизвикателства в контекста на намален държавен капацитет и политическа нестабилност. При тези обстоятелства е вероятно външната помощ да бъде от още по-голямо значение, за да се помогне на Южен Судан да се пребори с крайната бедност, да укрепи местните общности и за да предостави на местното население първите предимства от мира.

(3) Очаква се Южен Судан да стане страна по Споразумението от Котону скоро след като стане независим. След присъединяването му ще бъде нужно време преди финансирането по линия на Десетия ЕФР да бъде ефективно използвано, което междувременно ще доведе до финансов недостиг;

(4) С Решение на 2010/406/ЕС на Съвета от 12 юли 2010 година относно разпределението на отменените средства по проекти от Деветия и предишни европейски фондове за развитие ( „ЕФР“ ) с цел посрещане на нуждите на най-уязвимото население на Судан[2] беше решено за първоначално разпределение в размер на 150 млн. EUR, с цел да бъдат посрещнати нуждите на „най-уязвимото население на Судан“. От тази сума 85 млн. EUR вече са предназначени за Южен Судан. Такава сума обаче може да бъде счетена за недостатъчна, за да бъдат посрещнати огромните нужди за изграждане на държавните структури и капацитета, както и нуждите на мнозинството от населението за развитие;

(5) С цел да се запълни оставащия финансов недостиг е уместно да се разпределят в полза на населението и публичните органи в Южен Судан повече от средствата, отменени от Деветия и предишни ЕФР;

(6) Средствата трябва да бъдат използвани за подпомагане на изпълнението на „Тригодишния план за развитие на Южен Судан (2011—2013 г.)“ въз основа на решенията за финансиране, които ще бъдат приети от Комисията. Следва също така да се предвидят средства за покриване на разходите за подкрепящите мерки.

(7) С оглед опростяване тези средства се управляват съгласно разпоредбите за прилагане на Десетия ЕФР.

ПРИЕ НАСТОЯЩОТО РЕШЕНИЕ

Член 1

3. Предоставя се сума в размер на 200 милиона EUR от отменените средства по проекти от Деветия и предишни ЕФР с цел развитие на сътрудничеството в Южен Судан. Комисията предоставя 3 % от тази сума за разходи за мерки за подпомагане.

4. Тези средства ще бъдат управлявани в съответствие с правилата и процедурите, приложими за Десетия ЕФР.

Член 2

Настоящото решение влиза в сила в деня след приемането му.

Съставено в Брюксел на […] година.

За Съвета

Председател

[1] ОВ L 247, 9.9.2006 г., стр. 32.

[2] ОВ L 189, 22.7.2010 г., стр. 14.